*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Δεκεμβρίου 1987

σχετικά με το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών (1987-1991) που υπέβαλε το Ηνωμένο Βασίλειο στο πλαίσιο του κανονισμού (ΕΟΚ) αριθ. 4028/86 του Συμβουλίου

(Το κείμενο στην αγγλική γλώσσα είναι το μόνο αυθεντικό)

(88/5/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές δράσεις για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,

Εκτιμώντας:

ότι η κυβέρνηση του Ηνωμένου Βασιλείου διαβίβασε στην Επιτροπή, στις 30 Απριλίου 1987, πολυετές πρόγραμμα προσανατολισμού της υδατοκαλλιέργειας και της διευθέτησης των προστατευόμενων θαλασσίων ζωνών, το οποίο καλείται στο εξής « πρόγραμμα»· ότι ανακοίνωσε στις 23 Σεπτεμβρίου 1987 τα τελευταία συμπληρωματικά στοιχεία σχετικά με το πρόγραμμα αυτό·

ότι το πρόγραμμα αποσκοπεί σε πολύ σημαντική ανάπτυξη της βρετανικής υδατοκαλλιέργειας στο Ηνωμένο Βασίλειο, τόσο στα θαλάσσια όσο και στα γλυκά ύδατα, καθώς και στη διευθέτηση των προστατευόμενων θαλασσίων ζωνών· ότι η παραγωγή σολωμοειδών είναι και πρέπει να παραμείνει το βασικό στοιχείο του τομέα αυτού· ότι κρίνονται απαραίτητες επενδύσεις της τάξης των 250 έως 300 εκατομμυρίων ECU για την υλοποίηση του προγράμματος αυτού·

ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων αλιείας και υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής, καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο των κοινοτικών και εθνικών χρηματοδοτικών παρεμβάσεων στο σχετικό τομέα·

ότι το πρόγραμμα αυτό είναι φιλόδοξο και στηρίζεται σε μεγάλη έκταση στην ελπίδα μιας πολύ σημαντικής ανάπτυξης της υδατοκαλλιέργειας στο Ηνωμένο Βασίλειο· ότι θα είναι αναγκαίο να υπάρξει μέριμνα για την υλοποίησή του κάτω από καλούς όρους βιωσιμότητας από τεχνική άποψη και οικονομικής αποδοτικότητας των εκτροφών·

ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·

ότι η ανάπτυξη της αγοράς των σολωμοειδών θα μπορούσε να οδηγήσει στην υποχρέωση τροποποίησης των στόχων που καθορίζονται για την παραγωγή σολωμού και πέστροφας·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται, με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευόμενων θαλάσσιων ζωνών (1987-1991) που διαβίβασε η κυβέρνηση του Ηνωμένου Βασιλείου στις 30 Απριλίου 1987, όπως συμπληρώθηκε τελευταία στις 23 Σεπτεμβρίου 1987.

Άρθρο 2

1. Η αξιολόγηση των σχεδίων επενδύσεων θα πρέπει να γίνει με μεγάλη σύνεση, προκειμένου να είναι βέβαιη σε καθορισμένο χρόνο, η τεχνική βιωσιμότητα και η οικονομική αποδοτικότητα των εν λόγω σχεδίων.

2. Οι στόχοι του προγράμματος που αφορούν την παραγωγή σολωμού και πέστροφας θα πρέπει να αναθεωρηθούν στην περίπτωση που θα προκύψουν σημαντικές μεταβολές στην αγορά των σολωμοειδών.

Άρθρο 3

Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές για μεμονωμένα σχέδια επενδύσεων.

Άρθρο 4

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 11 Δεκεμβρίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 376 της 31. 12. 1986, σ. 7.